Turvapaikanhakijoiden ja lahtelaisten jalkapallo-ottelussa haettiin yhteisymmärrystä ja iloa. Hennalan nurmella jakoi ohjeita myös FC Lahden päävalmentaja, jolle tultiin jo kauppaamaan pelaajia. Irakilaisten turvapaikanhakijoiden joukosta paljastui vähintäänkin puoliammattilaisia.

Jalkapallopeli nosti tunnelman kattoon Lahden Hennalassa. Turvapaikanhakijoiden ja lahtelaisten yritysten muodostamin sekajoukkuein pelattiin keskiviikkoiltana kahdella kentällä hyvän mielen ottelut. Pelien järjestäjinä ja tuomareina Hennalan hätämajoituskeskuksen nurmella hääri FC Lahden valmentajia ja pelaajia.

FC Lahden päävalmentaja Toni Korkeakunnas hämmästeli menoa jo verryttelyvaiheessa. Tulkin välityksellä Korkeakunnakselle tultiinkin kertomaan, että osalla pelaajista on maajoukkue-edustuksia takanaan.

– Kyllä sen näkee, että useampi on pelannut puoliammatikseen. Aikamoisia suorituksia näkyi jo verryttelyvaiheessa, kun saksipotkuja ja muita nähtiin. Aika moni näistä pelaajista on jo pallon kesyttänyt, nauroi kentän laidalla ohjeita antanut Korkeakunnas.

Tulkaa tapaamaan ja päättäkää itse, olemmeko hirviöitä. Hayder Ibrahim

Jalkapallo on ajan myötä tuonut useammalle turvapaikan saaneelle ystäviä, merkityksen ja jopa työn. Kotimaastaan pakoon joutuneita pelaa myös FC Lahden riveissä.

Kirsti Pohjaväre / Yle

– Jalkapallo on fantastinen kotouttamisen muoto. Se on yksi mahdollisuus päästä kiinni uuteen kotimaahan, Korkeakunnas sanoo.

Hennalan hätämajoituskeskuksessa majoittuvat turvapaikanhakijat olivat tulleet katsomaan pelejä sankoin joukoin. Arabiankielinen musiikki soi, ja etenkin lapset ottivat ilon irti tapahtumasta. Juontajan mikrofoni siepattiin tuon tuosta, ja lapset lauloivat innolla.

Tanssia ja laulua katsomossa

Lahtelaiset perheet olivat järjestäneet jalkapallon oheen myös perhetapahtuman, jossa musisoitiin, leikittiin ja syötiin lettuja. Paikalla oli kolmisenkymmentä lahtelaista perhettä lapsineen. Mirkka Kivi piti tapahtumaa niin positiivisena, että alkoi suunnitella menoa SPR:n vapaaehtoiseksi.

– Tällaisesta tapahtumasta tulee Lahdelle parempi kuva pakolaisista, ja pakolaisille viesti, että Lahti on hyvä paikka asua, sanoo Kivi.

Kirsti Pohjaväre / Yle

Kahdeksan vuotta sitten Lahteen turvapaikanhakijana tullut Evan Osman oli tullut Hennalaan auttamaan kurdinkielisiä tulijoita ja kommentoi tapahtumaa suomeksi.

– Tämä tapahtuma on tosi hyvä idea. On hyvä, kun ihmiset ovat iloisia, eikä kukaan jännitä. On samantekevää minkä maalainen on. Me olemme kaikki ihmisiä, sanoo Evan Osman.

Bagdadista Hennalaan saapunut Hayder Ibrahim katseli jalkapalloa kentän laidalta. Koneenrakennusinsinöörinä kotimaassaan toiminut nuori mies oli huolissaan maahanmuuttoviraston tiukentuvasta linjasta irakilaisten turvapaikanhakijoiden osalta. Illan iloinen tunnelma antoi kuitenkin valoa yhteisymmärryksen rakentamiseen.

Ihmiset ovat pallon ympärillä tasa-arvoisia. Toni Korkeakunnas

– On varmasti ihmisiä jotka vihaavat pakolaisia. Mutta nyt he näkevät ihmisiä, jotka tanssivat ja nauravat, pelaavat jalkapalloa ja haluavat elää rauhassa. Älkää pelätkö meitä. Ymmärtäkää meitä. Tulkaa tapaamaan, ja päättäkää itse, olemmeko hirviöitä.

Kirsti Pohjaväre / Yle

Kun pelit oli pelattu, alkoivat bileet. Katsojat kerääntyivät tanssimaan ja laulamaan. Huiveihin pukeutuneet naiset työntelivät lapsia rattaissa, miehet jammasivat ja kaikki kuvasivat toisiaan kännykkäkameroilla.

– Jalkapallo vähentää ennakkoluuloja. Kaikki ymmärtää tätä jalkapallon kieltä. Ihmiset ovat pallon ympärillä tasa-arvoisia, kiteyttää Toni Korkeakunnas.